Uvažene zastupnice i zastupnici, uvaženi gosti, predstavnici Vijeća ministara BiH, uvaženi predstavnici medija, sva vas lijepo pozdravljam i otvaram 5. hitnu sjednicu Predstavničkog doma Parlamentarne skupštine BiH. Sada će biti intonirana himna države Bosne i Hercegovine. [[INTONIRANJE HIMNE]] Još jednom srdačno pozdravljam sve prisutne zastupnice i zastupnike, kao i uvažene goste. Do ovoga momenta odsustvo je opravdao uvaženi zastupnik Damir Arnaut zbog zdravstvenih razloga, a na sjednici je trenutno prisutno 39 zastupnika, čime konstatiram da sjednica ima kvorum za rad i odlučivanje. Uvaženi zastupnici 5. hitna sjednica Doma sazvana je u skladu s članom 68. Poslovnika s jednom tačkom dnevnog reda, o čemu je Kolegij Doma odlučio na 13. sjednici, održanoj 17.12.2019. godine, kao što vam je to naznačeno u pozivu. S tim u vezi konstatujem da 5. hitna sjednica Doma ima sledeći dnevni red, tačka jedan i jedina tačka dnevnog reda, a to je Dnevni red 1. Potvrđivanje imenovanja ministara, zamjenika ministara i zamjenika predsjedavajućeg Vijeća ministara Bosne i Hercegovine. Podsjećam da je procedura potvrđivanja imenovanja članova Vijeća ministara regulirana članom 152. Poslovnika, takođe član V stav (4) Ustava BiH propisuje način imenovanja predsjedavajućeg i članova Vijeća ministara BiH. Novoimenovani predsjedavajući Vijeća ministara BiH, gospodin Zoran Tegeltija, 20. decembra 2019. godine dostavio je Odluku o imenovanju ministara, zamjenika ministara i zamjenika predsjedavajućeg Vijeća ministara BiH zajedno sa potpisanim izjavama kandidata čiji je oblik i sadržaj propisala Centralna izborna komisija BiH, službenim potvrdama Centralne izborne komisije, a u skladu s članom 10.c. Zakona o Vijeću ministara, kojim se potvrđuje da predloženi kandidati za ministre i zamjenike ministara ispunjavaju sve potrebne uvjete za imenovanje i konačnim izvještajem o istinitosti informacija koje je sačinila Državna agencija za istrage i zaštitu BiH, a u vezi sa postupkom imenovanja. Komisija za pripremu izbora Vijeća ministara BiH održala je sjednicu, razmotrila sve raspoložive informacije u vezi s imenovanjem ministara, zamjenika ministara i zamjenika predsjedavajućeg Vijeća ministara BiH, te je Predstavničkom domu dala preporuku, koju ste mislim upravo dobili, za potvrđivanje predloženih osoba za navedene pozicije u Vijeću ministara BiH. 2 Sada ću u skladu sa članom 152. stav (4) Poslovnika pozvati uvaženog predsjedavajućeg Vijeća ministara BiH, gospodina Zorana Tegeltiju da pročita Odluku o imenovanju ministara, zamjenika ministara i zamjenika predsjedavajućeg Vijeća ministara BiH. Izvolite.
Poštovani predsjedavajući, uvaženi članovi radnog ...., dame i gospodo poslanici, gosti, predstavnici medija, ministri, budući ministri u Savjetu ministara dozvolite mi da na osnovu člana 10. a u vezi sa članom 5. i 7. Zakona o Savjetu ministara Bosne i Hercegovine na potvrđivanje predložim Odluku o imenovanju ministara, zamjenika ministara i zamjenika predsjedavajućeg Savjeta ministara Bosne i Hercegovine. Za ministre u Savjetu ministara BiH predlažem: 1. Bisera Turković ministar spoljnih poslova; 2. Staša Košarac ministar spoljne trgovine i ekonomskih odnosa; 3. Vjekoslav Bevanda ministar finansija i trezora; 4. Vojin Mitrović ministar komunikacija i transporta; 5. Ankica Gudeljević ministar civilnih poslova; 6. Josip Grubeša ministar pravde; 7. Fahrudin Radončić ministar bezbjednosti; 8. Sifet Podžić ministar odbrane. Za zamjenike ministara predlažem: 1. Josip Brkić zamjenik ministra spoljnih poslova; 2. Ljiljana Lovrić zamjenik ministra spoljne trgovine i ekonomskih odnosa; 3. Hazim Rančić zamjenik ministra finansija i trezora; 4. Nedžad Branković zamjenik ministra komunikacija i transporta; 5. Siniša Ilić zamjenik ministra civilnih poslova; 6. Dževad Mahmutović zamjenik ministra za ljudska prava i izbjeglice; 7. Nezir Pivić zamjenik ministra pravde; 8. Mijo Krešić zamjenik ministra odbrane; 9. Mirko Okolić zamjenik ministra odbrane. Za zamjenike predsjedavajućeg Savjeta ministara imenuju se: 1. Vjekoslav Bevanda, 2. Bisera Turković. Prije nego što završim, gospodo poslanici želim da vas obavijestim da je upravo prije nekih pola sata iz SIPA-e stigao konačan izveštaj o izvršenim provjerama vezano za ministra, predloženog ministra za ljudska prava i izbjeglice gospodina Mlađena Božovića. Na osnovu dokumenta koji smo dobili iz SIPA-e sve provjere su uspješno okončane za ministra za ljudska prava i izbjeglice gospodina Božovića zbog poslovničkih nemogućnosti danas ga nismo, nisam ga predložio. 3 Poštovani poslanici u Predstavničkom domu Parlamentarne skupštine BiH predlažem vam da razmotrite i potvrdite ovu Odluku. Hvala vam lijepo.
Hvala, zahvaljujemo se uvaženom predsjedavajućem Vijeća ministara. Sada otvaram raspravu. Izvolite. Uvaženi zastupnik Borenović.
Hvala uvaženi predsjedavajući. Poštovane kolegice i kolege poslanici, članovi budućeg Savjeta ministara, predstavnici odlazećeg Savjeta ministara, predstavnici medija, evo nakon više od godinu dana konačno smo dočekali i ovu sjednicu Parlamenta na kojoj treba da se izabere Savjet ministara BiH, koji će najmanje tri godine raditi svoj posao onako kako je to Ustavom ove zemlje i propisano. Godinu dana, skoro 13 mjeseci specifičnih okolnosti, blokada Parlamenta, nemogućnosti dogovora, ponekad teških mrcvarenja i političke scene, ali i javnosti Bosne i Hercegovine dovelo je do toga da danas trebamo donijeti ovu Odluku. Ja moram reći da ipak je jedan, jedna gorčina kod sviju nas i osjećaj izaziva činjenica da, pa možda po prvi put ili bar u zadnje vrijeme nije bilo slučajeva da se imenuje krnji saziv Savjeta ministara, da neće biti u potpunosti danas imenovan i da je to nešto što je sigurno neprimjereno za ozbiljne zemlje i za ozbiljne institucije. Ali ono što se evo dešava, opet ponavljam, izaziva neku gorčinu je da Predsjedništvo BiH po prvi put ne dolazi na ovu sjednicu, iako je praksa bila da svaki put članovi Predsjedništva iz sva tri naroda budu na sjednic Predstavničkog doma kada se potvrđuje imenovanje ministara, zamjenika ministara i zamjenika predsjedavajućeg Savjeta ministara BiH. To šalje poruku nepoštovanja ne samo ljudi koji su predloženi u Savjet ministara, nego i samog Predstavničkog doma i samih poslanika koji čine ovaj Predstavnički dom. Mislim da to nije dobro i da to treba u svakom slučaju spomenuti. Ono što je evidentno, da smo mi danas imali razgovor sa svim predloženim kandidatima i da se osjetila neka vrsta straha u davanju odgovora, zadrška, kao da imamo osjećaj da su mnogi kandidati sramežljivi, bojažljivi i imaju strah od odgovora koji mogu izazvati određene političke reperkusije. Ja mislim da to nije dobro, da svaki kandidat, svaki izabrani član Savjeta ministara mora imati jasan stav po pitanju ne samo rada u svom resoru, nego i po pitanju strateških pravaca kuda ova zemlja ide u narednom periodu. Nevjerovatno je danas da se, kao nikad do sada, ne smije spomenuti riječ NATO integracije, NATO put, dokumenti koji idu u Brisel, kao da je to neka vrsta tabu teme koja je nedozvoljena, koja je kontroverzna, koja je diskutabilna, ne vidim razlog za takve stavove i to je nešto što je mene iznenadilo. Sa ovom činjenicom da članovi Predsjedništva nisu došli na ovu sjednicu imam ovjećaj da će najveći izazov predloženih kandidata biti kako da sačuvaju svoj lični dignitet, odgovornost u radu i pokažu da su spremni da ozbiljno rade svoj posao u resorima za koje će danas biti birani. Čuli smo danas i određene najave da bi moglo biti i formiranje novih institucija na nivou Bosne i Hercegovine, apelacionog suda, jedinice za spasavanje, za neke vrste civilne zaštite na nivou Bosne i Hercegovine, ali ono što je jako važno da i to hoću da naglasim, konačno nakon više od godinu dana blokada ćemo imati formiran Savjet ministara pa ćemo, ako ništa drug, utvrditi odgovornost u radu da se zna ko je vlast, ko je opozicija. I kao ikada prije ovaj saziv Savjeta ministara neće imati prava na izgovore, jer neće imati razloga za izgovore da je neko 4 drugi ili neko treći kriv, jer je potpuno jasno da ova koalicija koja formira Savjet ministara BiH vodi i Vladu Republike Srpske i Vladu Federacije i većina kantona i najmanje ima političkih razloga da izgovor za nešto što nije učinjeno traži kod nekoga drugog. Ja mislim da je to i dobra stvar koja bi trebala olakšati kako i na koji način ćete raditi u narednom periodu, iako je činjenica da ne samo mi poslanici koji dolaze iz određenih političkih partija, pa nego i javnost, čak i akademska zajednica generalno nema nekih prevelikih očekivanja. Nakon svega što se dešavalo svih ovih 12, 13 mjeseci, ovaj Savjet ministara neće imati toliko velika očekivanja kao neka prethodna, što može da bude jedna vrsta prednosti, da svaki mali pomak, svako malo rješenje, koje je dobro, će biti pozitivno ocjenjeno, jer zaista ne vidim da će biti nekih pretjerano, pretjerano velikih očekivanja. Očekujem da radite u skladu sa Ustavom BiH, da poštujete ustavne nadležnosti svih nivoa vlasti, da znate šta je u nadležnosti Savjeta ministara, a šta je u nadležnosti Vlade Republike Srpske i Vlade Federacije, da je nemoguće da Savjet ministara radi na smanjenju poreskog opterećenja rada, jer je to ustavna nadležnost entiteta i Brčko distrikta. Da se ne može raditi i donositi mjere kada je u pitanju poljoprivreda i poljoprivredna politika, jer je to nadležnost, naravno i Vlade Republike Srpske i Vlade Federacije i drugih nivoa vlasti. Kada se govori o raformi javnih preduzeća, zna se čija je to nadležnost i treba da budete fokusirani isključivo na ona pitanja koja su ustavna nadležnost ovog Savjeta ministara. Očekujem da ne povećavate stopu PDV-a, to je jako štetno, to je loše za građane, za svakog čovjeka bez obzira u kojem dijelu Bosne i Hercegovine živi. Bićemo žestoko protiv povećanja svakog nameta, svakog opterećenja ako to budete radili u narednom periodu. Upoređivaćemo vaša obećanja i naravno rezultate vašeg rada, to nemojte imati sumnju i mislim da je dobro da imate snažnu opoziciju kao korektiv vašeg rada. Bićemo ozbiljni, žestoki i argumentovani u kritici, to nemojte imati sumnju, ali ćemo biti i odgovorni u podršci onih rješenja koji su u interesu naroda, ljudi, svakog čovjeka i zato vam želim poručiti na kraj, da budete odgovorni. Želim vam prvo puno zdravlja u ovom jednom izuzetno turbulentnom periodu, napetom poslu, da budete dovoljno odgovorni da poštujete i drugo mišljenje i drugačiji stav i da pokušamo tu kulturu dijaloga, za razliku od prethodnog perioda, podići na jedan nivo gdje ćemo se uvažavati i snagom argumenata kreirati najbolje moguće rješenje i s te strane smatrajte da ćemo kao opoziciona stranka, govorim u ime Partije demokratsko progresa, tako i raditi i očekivati od vas vrlo konkretne rezultate kada su u pitanju strateški pravci, ali i kada su u pitanju konkretni određeni stavovi, radnje, djelovanje po svakom resoru koji vodite. I s te strane mislim da je evo ovo prilika da pokažete šta to znate, da se što manje krijete iza svojih lidera i da budete dovoljno ozbiljni, samostalni kada je u pitanju kreiranje politika koje bi trebale napraviti napredak u ovoj zemlji. Ja mislim da je s te strane i poruke koje vama šaljemo korektne i da ćemo znati način, naći način kako to da mjerimo u narednom periodu. Hvala.
Hvala. Uvaženi zastupnik Jasmin Emrić.
Zahvaljujem predsjedavajući. Evo nakon ove vrlo konstruktivne i korektne diskusije člana opozicije, gospodina Borenovića i ja ću nastaviti u sličnom tonu, u tonu ohrabrenja ovog novog saziva ministara, da se suoči sa vrlo teškom i ekonomskom i političkom situacijom u državi Bosni i Hercegovini. 5 Godina dana je od konstituiranja Predstavničkog doma Parlamentarne skupštine BiH, izgubljena je godina dana, rješavala su se vrlo teška pitanja i dobro je da je postignut konsenzus, da je postignut dogovor i da smo deblokirali rad Predstavničkog doma. Ja sam i prošli, na prošloj sjednici ovog uvaženog Doma naglasio to da je bespotrebno i sada vidimo da je bespotrebno blokirati rad bilo kojeg parlamenta u Bosni i Hercegovini, jer na kraju nemamo ništa od toga, a građani imaju nepovjerenje kako prema sistemu, tako prema svima onima koji su sudionici tog političkog sistema, prema svim zastupnicima, prema svim politikama i mi smo sve te politike obezvrijedili tim opstrukcijama, blokadam i nepokazivanju spremnosti da se postižu kompromisi i dogovori oko ključnih pitanja. Je ne kažem da je taj ambijent politički nešto povoljniji, ključna pitanja, suštinska pitanja u ovoj državi i dalje su otvorena, ali evo želimo kao opozicija dati svoj doprinos i želimo iskazati namjeru da podržimo sve pozitivne političke tokove koji će prije svega vratiti povjerenje u institucije države Bosne i Hercegovine, a zatim napraviti i ekonomski progres. Ono što je predsjedavajući Vijeća ministara prilikom obrazlaganja svog ekspozea nagovjestio, ja to očekujem i da se rade od novog saziva Vijeća ministara, a to je fokus na ekonomski rast i razvoj, na ubrzan rast i razvoj u energetski sistem. Bilo je dosta govora o tome da je za očekivati da investicije u sektor energetike mogu povećati prije svega zaposlenost u Bosni i Hercegovini, ali otvoriti i nove investicije, odnosno pružiti šansu svim privrednim sektorima, koji su vezani za te investicije, da prije svega održe svoje poslovanje, a zatim da imaju i blagi napredak. Ono što bih ja podijelio sa kolegicama i kolegama, s obzirom da sam bio član Komisije za pripremu izbora Vijeća ministara, sa današnje sjednice, je da postoji taj jedan optimizam, ta jedna želja u kandidatima za ministre da rade. Iskazali su to, bio je vrlo koristan i ja bih rekao korektan dijalog, ali naravno ostaje u zraku ta politička stigma oko toga koliko je u biti taj konsenzus postignut i da li je ono što je dogovoreno realno da se desi. Znači, najvažnije pitanje je – ide li sutra Program reformi za Brisel? To je ono što građani Bosne i Hercegovine žele da čuju, a to je i ono što i ja želim da znam. Nakon ove sjednice, ja se nadam, da sutra Program reformi ide za Brisel, to je dogovor i to svi skupa očekujemo. U pravu je kolega Borenović kada kaže da se osjeti ta nesigurnost da se otvoreno o tome progovori, ali nakon što je objavljen ovaj Program reformi ja ne vidim uopće razloga da se više nešto oko toga posebno diskutira, da se postavljaju neka posebna pitanja, je li to ANP, nije to ANP, pa kada to pročitamo i jedan i drugi dokument, znači dokument koji je ranije izrađen kao Godišnji nacionalni program i ovaj Program reformi onda vidimo da su to suštinski dva identična dokumenta, da je to kompromis koji je postignut za dobrobit građana Bosne i Hercegovine. Svi skupa trebamo to pozdraviti, podržati i to daje, daje jednu nadu da su dogovori u Bosni i Hercegovini mogući i da put Bosne i Hercegovine kao ka euroatlanskim integracijama nije upitan. Stoga ću i ja kao i kolega Borenović, kako je naglasio, dati podršku svim tim pozitivnim reformskim postupcima i pravcima. Naravno, teško je očekivati da će se to sve provesti u ovom mandatu, ja nemam tu iluziju, nisam naivan, ali možemo bar nešto. Ovo Vijeće ministara suočava se s velikim globalnim izazovom migrantske krize u Bosni i Hercegovini, ja sam o tome govorio, odnosno diskutirao ili, pod navodnicima, postavljao pitanje – kako riješiti tu migrantsku situaciju u Bosni i Hercegovini, kako unaprijediti taj sistem koordinacija? Naravno, nema još uvijek odgovora, to je jedan složen, trom sistem. Ja moram reći da nažalost, nažalost Bosna i Hercegovina dvije godine samo priča o tome kako nešto treba riješiti, ali nema konkretnog dogovora. Svi izražavamo empatije prema migrantima, ali kada migranti treba da dođu u blizinu nečijeg doma onda svi imamo zadršku, to nije način kako se rješavaju migracije u Bosni i Hercegovini, a to ni sistem koji je predviđen za kontrolu i upravljanje migracijama u Bosni i Hercegovini nije na takav način predvidio. Stoga, ja 6 pozivam ovo Vijeće ministara da se hrabro uhvati u koštac s ovim globalnim izazovom, ovo nije problem, i to smo konstatirali danas na sjednici Komisije za pripremu izbora Vijeća ministara, ovo nije problem jednog ministarstva, nije problem jednog ministra, ovo je problem Vijeća ministara kao izvršnog organa Bosne i Hercegovine koji treba da shvati svoju ulogu. I ta koordinacija koja je predviđena, ona nije na dobrovoljnoj osnovi, ali naravno s obzirom na težinu problema svi se povlače kada treba donijeti pravu odluku i spriječiti ovo što se dešava u sjeverozapadnom dijelu Bosne i Hercegovine, opća nesigurnost i vrlo rizična epidemiološka situacija. Ja sam postavio pitanje, najavljuje se novi val izbjeglica iz Sirije preko Turske prema Europskoj uniji, Turska ne zna da li će se moći nositi s tim problemom – a šta mi možemo očekivati? Pa mi ćemo biti pregaženi sa ovakvim načinom upravljanja migracijama, pa mi ne smijemo ni zamisliti šta to znači, stoga situacija je vrlo ozbiljna. Ja, naravno, moram to istaknuti jer dolazim iz Unsko-sanskog kantona, to je nama najveći problem, ali isto tako moram reći i zamjeriti ranijem sazivu Vijeća ministara što se nisu dovoljno posvetili rješavanju tog problema. Da je bilo političke volje težina migrantske krize u Unsko-sanskom kantonu ne bi bila takva kakva je sada, ona je mogla biti prenešena i podjeljena sa ostatkom Bosne i Hercegovine. Ali kao što rekoh, migrante nitko ne želi u blizini svoga doma, a mi smo kažnjeni jer moramo imati toliku empatiju da ih sve primimo, da budemo humanitarni, da budemo osjetljivi, susretljivi i tražimo pomoć od drugih i kada predložimo konkretne zaključke u skladu sa strategijom i akcijskim planom, onda se to ne usvoji u ovom uvaženom Domu i kako da budem optimista. Kako da budem optimista da će i ovo Vijće ministara kao kolektivni organ imati, prije svega, političku volju, a i odgovornost da rješava ovo pitanje, ne samo da rješava nego da prati i druge globalne izazove koji su nagovješteni. Stoga dosta je tih otvorenih političkih pitanja koja očekuju rješavanja u ovom mandatu, a ako ništa onda bar sučeljavanje sa tim otvorenim političkim pitanjima, imamo presude Europskog suda za ljudska prava, to je u zraku, mi moramo to konstatirati i zbog toga se osjeti i ova, možda, nelagoda kod kandidata u Vijeću ministara. Ne mogu oni iskreno progovoriti o svim tim problemima, osjeti se ta politička stega i dobro je kolega Borenović rekao, trebaju oni preuzeti odgovornost i rješavati sva ova pitanja za dobrobit svih građana u Bosni i Hercegovini. Žalim vam svaku sreću.
Hvala Vam. Uvažena zastupnica Mirjana Marinković-Lepić.
Hvala predsjedavajući. Ja pozdravljam sve prisutne i ja baš neću nastaviti u nekom ohrabrujućem tonu, jer sam u startu nezadovoljna sastavom Vijeća ministara iz dva razloga. Prvi razlog je nepoštivanje Zakona o ravnopravnosti spolova. Dakle, mi vidimo da i u ovom Domu žene nisu zastupljene u procentu koji je Zakonom propisan, ali evo to su odlučili glasači, pa se to može pravdati time, jer na, od 42 zastupnika svega nas je 9 zastupnica, a takođe ista se stvar ponavlja i kad je u pitanju Vijeće ministara. Znači, ja ću podsjetiti na član 20. Zakona o ravnopravnosti spolova, koji kaže – da državna tijela na svim nivoima organizacije vlasti i tijela lokalne samouprave, uključujući zakonodavnu, izvršnu i sudsku vlast, političke stranke itd. da će osigurat i promovirat ravnoprano zastupljenost spolova u upravljanju procesa odlučivanja i predstavljanja, ova obaveza postoji i za sve ovlaštene predlagače prilikom izbora predstavnika i delegacija u međunarodnim organima i tijelima. 7 Ja moram reći da čak i mi u Komisiji za ravnopravnost spolova, dakle, smo manje zastupljen spol, dakle žene nema nas, dakle, u manjini smo čak i u ovoj Parlamentarnoj komisiji za ravnopravnost spolova – a ravnopravna zastupljenost spolova postoji u slučaju kada je jedan od spolova zastupljen najmanje u procentu 40% u tijelima iz stava (1) ovog člana. Dakle, diskriminacijom po osnovu spola smatra se situacija kada ne postoji ravnopravna zastupljenost iz stava (1) ovog člana. Kada je u pitanju sastav Vijeća ministara, dakle od 9 ministara imamo dvije žene, a kada su u pitanju zamjenici samo jedna, to je znači 22 i 11%. Tako da ja doista ne znam šta da očekujemo kad je u startu, znači, prekršen ovaj Zakon i nismo se, dakle, ni približili tom procentu od 40%. Još jedan razlog mog nezadovoljstva sastavom Vijeća ministara su i određene afere koje su vezane za pojedine članove. Poznato je u javnosti, ali evo organi koji su nadležni da ispituju, dakle, je li sve u redu ili nije, kažu da jeste na nama je da im vjerujemo. Ja bez obzira na sve želim im da, želim im sretan rad, da tako kažem. Složena su pitanja u Bosni i Hercegovini i njihov rad će, dakle, biti jedino ono po čemu ćemo ih dalje cijeniti.
Hvala. Uvaženi zastupnik Zukan Helez.
Zahvaljujem gospodine predsjedavajući. Dopredsjedavajući, predstavnici medija, predstavnici međunarodne zajednice, predstavnici starog saziva Vijeća ministara, budući ministri u Vijeću ministara, buduće je li Vijeće ministara. Prije svega predsjedavajući ja želim da čestitam Republici Hrvatskoj na uspješno provedenim izborima bez većih nekih problema i želim da čestitam na pobjedi drugu Zoranu Milanoviću i želim mu puno uspjeha u drugom krugu. Na početku diskusije želim da izrazim jedno žaljenje što i to me žalosti, što danas imamo program reformi o entitetu Republika Srpska, a on se zove Program reforme BiH. Entitet ima danas na svojim klupama to, a mi kao državni zastupnici i ako se sjećate na onoj vanrednoj sjednici da smo insistirali, tražili, nismo mogli doć do uvida, a evo entitet RS danas raspravlja o tome u 5 sati koliko ja znam. I odmah da kažem ono što sam doznao i putem medija i nekih, je li, privatnih kanala, imam informaciju da je to na engleskom jeziku dokument, da su članovi Predsjedništva, nisu ni pročitali da su to potpisali, tako da bajne zasluge nekoga što je nekoga prevario, što je pobjedio, nije tačno, bilo koja trojica da su sjedila tamo potpisali bi to i to su zasluge predstavnika međunarodne zajednice. Oko saziva Vijeća ministara logično je da ne možemo reći šta će ljudi uraditi, to je hipotetički. O čemu možemo diskutovati? Pa možemo malo o njihovom, onome što su uradili dosad i o biografijama. Ono što je meni neprirodno da predsjednik najjače stranke u Bošnjaka kaže za jednog čovjeka i to nekoliko godina, ne samo u kampanji, da je šef mafije, da je šef kartela narko, da je saradnik KOS-a, da je, ne znam da dalje ne nabrajam i onda ga on predloži ni manje ni više nego za ministra sigurnosti. To je za mene šizofrena situacija. Čovjek je, procesuirali ga, dokazao da je nevin, bio džaba je li u zatvoru, koliko ne znam, pritvoru gdje je, 2,5 mjeseca. Al' isto tako, gospodine Radončiću, ja vjerujem, Vi ste iskusan političar, da ćete 8 pokrenut proceduru procesuiranja i hapšenja onih koji su prisvajali vreće zlata u ratu, onih koji su šefovi bošnjačke mafije i mnoge druge šefove mafija u Bosni i Hercegovini, da ćete za ovog mandata procesuirati, naravno sa Tužilaštvom i sa Sudom. Također mislio sam kad su govorili da su ovo tri reprezentacije nacionalne, ja sam bio protiv toga, međutim kad sam vidio sastav ministara i zamjenika ministara koji dolaze iz SDA, SBB-a i DF-a nema nikog osim Bošnjaka, tako da su ljudi u pravu koji kažu da su tri bošnjačke reprezentacije. Oko godina ljudi koji su predloženi za ministre, nije dobro da nam ministar vanjskih poslova već ima godine za penziju, 65 godina, to je dinamična funkcija, traži puno energije. Nije dobro da imamo ministra odbrane penzionera. Mnogo ljudi poznajem iz DF-a koji imaju sjajne naučne karijere, koji su mogli odgovoriti tom zadatku. Međutim, što se opredjelilo za čovjeka koji je podržao u nekom ranijem sastavu ... četnika Nikolu Poplašena za jednu funkciju, je li to ta neka veza i bolja saradnja između tih nacionalnih blokova, to ćemo da vidimo. Također će biti zanimljivo u Ministarstvu odbrane, gdje je ministar iz DF-a, a zamjenik ministra iz HDZ-a. Znači, sad mogu sarađivati legalni i nelegalni, legitimni i nelegitimni, mogu oni koji su secesionisti i oni koji su patriote. Vidite kako fotelja sve to lijepo ujedini, baš me zanima kako će napredovati to Ministarstvo u svom radu. Podsjećam Vas da negdje na sredin mandata, da ćemo imati četiri penzionera u Vijeću ministara. Kakva je to poruka mladim ljudima? Stalno ih pozivamo ostanite ovdje, znači ostanite ovdje, sjedite kući i čekajte 65-u godinu i onda ćete pokazati šta znate, ja mislim da to nije dobro. I evo da ne bude sve loše, raduje me da imaju dva čovjeka tamo koja imaju u biznisu, ovaj, izuzetno uspješne karijere i možda je to dobro i možda će oni tu pokazat nekog uspjeha i rezultata. Da ne bi bilo samo ovo iz Federacije što dolazi, moram malo prokometarisati i Republiku Srpsku. Imate jednog ministra, kandidat za ljudska prava, a optuživan ili je osuđen, ne znam, za mobing, pa moglo je bar neko drugo ministarstvo. Imate prijedlog ministra koji u 40-oj godini završava fakultet. U SNSD-u također znam puno obrazovanih, pametnih ljudi, moglo je to biti puno bolje. Imate ovaj prijedlog za zamjenika ministra iz Socijalističke partije, ajde čuo sam problem fakultet, al' sad problem i srednja škola. Drugi kandidat koji je bio je Milenko Savanović, moj kolega ministar za pitanje boraca, doktor mašinskih nauka. Ali vjerovatno ne bi ovaj slušao šefa kao ovaj i tako je oko tih kadrova, danas ko je bolji sa šefom, ko više sluša šefa, struka je potpuno zanemarena, diplome kad vidite gdje su sve nabavljali tijesan im Balkan za diplome. Bez obzira na sve, ovo Vijeće ministara će imati podršku moju i SDP-a u svemu onome što bude dobro za državu Bosnu i Hercegovinu. Naravno, sve ono što ne bude dobro bićete izloženi kritici, bićemo jaka, snažna opozicija, nećemo vam dat oko, oka otvorit. Napravili ste tu kombinaciju tri nacionalne reprezentacije i tu očekujem puno autogolova za Bosnu i Hercegovinu, jer dok god ne bude jedna reprezentacija bez nacionalnih predznaka, nije dobro za ovu našu državu. Hvala vam.
Hvala. Uvaženi zastupnik Nermin Nikšić.
Zahvaljujem gospodine predsjedavajući, ja pozdravljam takođe sve prisutne. 9 Interesantno evo dosad i koliko vidim među prijavljenima jedan diskutant će biti iz aktuelne parlamentarne većine i uglavnom govore ljude koji su se opredijelili da budu opozicija i možda je to i normalno tako. Ja takođe, dakle, želim da iskažem zadovoljstvo i da zaista potpuno iskreno podržim da danas konačno imenujemo Vijeće ministara, da parlamentarna većina preuzme odgovornost, da ljudi preuzmu svoje funkcije i nadam se da se to neće završiti na tome, da će zaista onaj ekspoze, koji smo imali priliku čuti od predsjedavajućeg Vijeća ministara, doći do realizacije. I evo na samom početku još jednom želim podvući ovo što je moj kolega Helez rekao na kraju, dakle bez ikakve dileme, bez obzira što smo opozicija svi oni projekti, sva zakonska rješenja koja budu na tragu interesa građana Bosne i Hercegovine, na putu Bosne i Hercegovine u Evropsku uniju i NATO imaće našu bezrezervnu podršku, bez obzira što smo opozicija. Dakle, godinu dana razvlačimo pamet građanima Bosne i Hercegovine, hoće biti ANP, neće biti ANP, jes Program reforme, nije Program reforme, jeste to ANP, nije ANP i nažalost evo mi ovdje u ovom visokom Domu nemamo privilegiju koju imaju danas zastupnici u Narodnoj skupštini Republike Srpske da vidimo taj dokument koji treba biti predat sutra, sutra u Briselu. Svakako zahvaljujući medijima, zahvaljujući kolegama zastupnicima u Narodnoj skupštini došli smo do dokumenta, vidjeli i čini mi se da nekoliko stvari treba podvući ovdje, a to je da se radi zaista o skraćenom dokumentu, ako znamo da je onaj ANP bio na nekih 165 stranica, da je ovaj sad na dvadeset jednoj stranici, samo po sebi kaže da je prilično sužen. Sadržajno neka pitanja su izbačena iz Programa reformi, pa nemamo izbornog zakonodavstva, pa nemamo reforme polcije, ali u načelu sve drugi sadržiji koji su u ANP-u čini mi se da su i u Programu reformi i iz tog dijela, s tog aspekta, ovaj, iako je to reducirano, čini mi se da može proći u ovom dijelu, da kažemo kako će Bosna i Hercegovina nastaviti taj nekakav svoj put. Međutim, činjenica je i da se u Programu vrlo jasno podvlači kako se Program podnosi bez prejudiciranja konačne odluke o članstu, a za čije usvajanje će biti potrebna dodatna odluka i Predsjedništva BiH, Parlamentarne skupštine BiH što smatram čak i normalnim. Nije mi baš normalno i ne znam zašto se u dokumentu spominju zajedničke institucije, umjesto institucije Bosne i Hercegovine, ako i to nije ustvari neki kompromis. I evo, ako mogu i da shvatim da je to dio kompromisa unutar Predsjedništva, pa čak i na uštrb Ustava BiH, neka bude zabilježeno da smatram to nedopustivim, ali evo sve opet u cilju približavanja stavova, konačnog pokretanja stvari s mrtve tačke, da kažem da na neki način mogu i razumjeti. E onda kad sam pomislio kako je eto Program reformi po svom sadržaju ANP, te da je dovoljno to što, iako su istakli i u NATO-u da to nije ANP, ali eto zadovoljni su može proći, danas sam ostao frapiran kad sam pročitao izjavu kandidatkinje, buduće ministrice vanjskih poslova. Pokušaću da citiram, ministrica vanjskih poslova je kazala kako – nema MAP-a, iako je najavljen, te da Program reformi ide u Brisel za pristupanje Bosne i Hercegovine u NATO i da će biti potreban referendum, a Ministarastvo vanjskih poslova će slijediti politiku koja je dogovorena u Predsjedništvu BiH. Dakle, ministrica vanjskih poslova je otišla dalje od ovog Programa ili možda zna nešto više što neki drugi ne znaju, pa najavljuje ne odluku Predsjedništva i ne odluku Parlamentarne skupštine, nego referendum u Bosni i Hercegovini. To je vjerovatno takođe nešto što može biti dogovoreno mimo očiju javnosti i čak ispade da je ministrica vanjskih poslova malo bolje informirana od kandidata za ministra odbrane, koji je izjavio da nije vidio dokument. Dakle, da li je to moguće, evo, evo da shvatimo da je moguće, al' baš i nije neka poruka da se ministar odbrane priprema za svoj posao ako nije iskoristio bar da vidi dokument iz medija, ako ne na drugi način. Kad budemo imenovali nedostajućeg ministra, imaću neka dodatna pitanja, al' evo za sam početak mogu reći da mi je razumljivo ako smo imenovali predsjedavajućeg Vijeća 10 ministara koji je prešutio da je bio osuđivan, onda je logično da možemo i ministra za ljudska prava imenovati, koji je doduše nepravosnažno osuđivan za mobing. Dakle, mislim da takav odnos već na samom početku ustvari pokazuje odnos vladajuće većine prema vladavini prava i pravnoj državi, što bi trebalo i što jeste istaknuto kao prvi princip za koji će se zalagati. Želim još jednom povući kako ćemo rezultate Vijeća ministara cijeniti na osnovu onoga što budu radili i što bude ostvarivano prema ekspozeu gospodina Tegeltije. Još jednom želim potvrditi podršku svim zakonima i odlukama koji budu u interesu građana, ali isto tako potvrditi da ćemo biti direktni u prozivanju i ukazivanju na sve ono što budemo smatrali da je u suprotnosti s interesima građana Bosne i Hercegovine, u suprotnosti s pravnim sistemom, zakonima i Ustavom BiH, a evo ukazao sam već na samom početku da nije baš krenulo kako treba, da smo već sada prekršili neke zakonske odredbe. Logično, kao predstavnici opozicije mi nećemo podržati ovaj, imenovanje Vijeća ministara. Hvala.
Hvala. Uvaženi zastupnik Saša Magazinović.
Zahvaljujem predsjedavajući i pozdravljam Vas, Vaše zamjenike, kolege, kolegice, članove Vijeća ministara aktuelnog, budućeg. Evo i ja ću nekoliko riječi reći, prije svega da mislim da ako profunkcioniše pravna država i ako je tačno bar dio onoga što se u medijima govori o budućim članovima Vijeća ministara, imaćemo mi još ovakvih sjednica gdje ćemo birati nove, jer će neki od njih biti sasvim sigurno uhapšeni, ne u montiranim procesima, kao što je to bilo do sada, nego za stvarni kriminal. Dakle, još jednom kažem, ako je dio onoga što se piše o tim ljudima tačan, onda i ako je ovo pravna država moraćemo nadopunjavati ovo Vijeće ministara. Ali o tom – potom, možda čak i iz Parlamenta budu nekih koji će morati privremeno biti odsutni, takođe ako bude pravna država profunkcionisala, a svima je puna usta toga. No, svi kažemo da ćemo cijeniti rad Vijeća ministara po rezultatima koje će postizati u, moj utisak na osnovu današnjih intervjua je da osim par časnih izuzetaka koji znaju koje ministarstvo preuzimaju i već imaju viziju toga šta će raditi, nisam baš siguran da ostali znaju gdje idu i šta ih čeka. Ja imam običaj reći da je nekima ovdje najvažnije zadužiti auto, kabinet i zvati se ministrom, bojim se da i u ovom sazivu Vijeća ministara će biti toga da postavite na kraju mandata nekom pitanje, a da ljudi ne znaju šta ga pitate, a njegov je resor. Dakle, ja lično ću cijeniti ministricu spoljnih poslova po tome na koji način će našu DKP mrežu učiniti takvom i uposlenike u njoj da ne budemo predmet ismijavanja medija u regiji, jer šaljemo ljude koji ne govore strani jezik, al' onda ne samo što ne govore nego sebe ubjede da oni ipak to znaju, pa onda počnu javno istupati i brukati i sebe i državu, o tome smo danas nešto govorili na sjednici Komisije za izbor Vijeća ministara. Dakle, cijenićemo rad ministrice po tome kakva će nam biti DKP mreža. Nastranu ovo što je ona, možda je čak poštenija od svih ostalih što je izašla u javnost pa rekla da će biti referendum o NATO-u, to su trebali i drugi reći, koga god smo pitali svi su rekli ne znam, žena je jedina rekla da zna i rekla je o čemu se radi. Dakle, ipak je, ima malo veću petlju nego neki muškarci koje smo pitali, pa oni se prave da ne znaju, a vjerovatno znaju istu stvar. 11 Ministra spoljne trgovine i ekonomskih odnosa ćemo cijeniti po tome da li će biti ili neće biti donešen zakon o regulatoru, prenosu i tržištu električne energije i prirodnog gasa. Da li će se angažovati ili se neće angažovati po pitanju sprječavanja odlaganja nuklearnog otpada na lokaciji Trgovska gora. Ministra finansija ćemo cijeniti ili nećemo cijeniti po tome što će izaći ili neće izaći u susret zahtjevu i potpisima preko 30 hiljada privrednika koji traže da se PDV plaća po naplaćenoj fakturi, a ne po izdatoj kao što je sada. Dakle, da usvojim taj standard koji imaju i zemlje regije i Evropske unije. Da li će se rok za plaćanje PDV-a po njihovom zahtjevu pomjeriti sa 10. na kraj mjeseca, što mislim da bi moglo biti brzo realizovano ako postoji volja. Ministra komunikacija i transporta ćemo cijeniti manje ili više u odnosu na to da li će stati u kraj onima koji 300 hiljada maraka potroše za proslavu preuzimanja kontrole nad bh. nebom koje, usput budi rečeno, nije preuzeto jer smo utvrdili, je li, ako avion prelijeće preko, Emriću, Unsko-sanskog kantona da ga mi i dalje ne kontrolišemo. I da li će učiniti ono što njegovi prethodnici očigledno nisu, da se magistralni put Foča – Šćepan polje, za primjer, tridesetak kilometara uradi, a to možete uraditi i evo meni je danas ministar i obećao da će to biti jedan od njegovih prioriteta. Dakle, ko god je prošao tim putem zna da je to velika sramota za Bosnu i Hercegovinu i za vlade na svim nivoima, na svim nivoima i to se može uraditi, ali se iz nekog razloga ne radi, pa hajte evo uradite da aplaudiramo. Ministricu civilnih poslova između ostalog ću cijeniti ili manje ili više po tome na koji način će se založiti da se ubrzaju aktivnosti na legalizaciji kanabisa u medicinske svrhe, to je jedno od pitanja, jednako kao i protivljenje odlagalištu nuklearnog otpada između, na granici sa Hrvatskom oko kojeg postoji koncenzus. Mene su ubjeđivali da Ministarstvo zdravlja RS-a je protiv legalizacije kanabisa, nije tačno, nije tačno. Razgovarao sam sa ministrom, u ovoj zemlji nema u političkom smislu protivnika svi su za, samo se stvari ne pomjeraju. Evo vidjećemo šta će ministrica uraditi da se to ubrza. Ministra Grubešu ne mogu reći da ću cijeniti ili neću cijeniti, jer već imam izrađeno mišljenje o njemu na osnovu dosadašnjeg rada, ali volio bih vidjeti da Zakon o VSTV-u, koji je obećao do kraja ove godine, a to je još jedno od neispunjenih obećanja, da bar u januaru ga pusti u proceduru. Da se ubrza registracija nevladinih organizacija kako ne bi postali zbog onoga što se u Ministarstvu pravde, što u Ministarstvu pravde traje nedopustivo dugo, tema u različitim izvještajima međunarodnih organizacija, jer ovo je izgleda jedina zemlja gdje ni civilno društvo se ne može organizovati i nema potrebe da institucije Bosne i Hercegovine budu označeni kao neko ko to sprječava, a to možete uraditi, to je tehnički proces. Ministra sigurnosti ćemo cijeniti više ili manje u zavisnosti od njegovog odnosa spram migrantske krize, koja očigledno neće stati. To je odnos sa kojim niko od nas do sada nije bio zadovoljan. Spram odnosa, odnos na strani uticaj, radikalne grupe. Vidjećemo da li ćemo opet kao u prethodnih par godina imati slučaj da se u dokumentu koje je Vijeće ministara jednoglasno usvojilo nađe rečenica – da je tržište narkotika u Bosni i Hercegovini stabilno. Dakle, ako se ovakve stvari ne budu dešavale već je iskorak. Da li ćemo imati veći broj ljudi u odnosu na one sada koji se bave pitanjem sajber sigurnosti i da li ćemo u narednom periodu se osjećati sigurnije. Ovo je oblast u kojoj treba napraviti veliki iskorak. Ministar odbrane, ćemo cijeniti manje ili više u odnosu na to da li će uspjeti da pripadnici Oružanih snaga konačno budu osigurani na osnovu kolektivnog ugovora, da se ne mora desiti teroristički čini, koji se desio 2015. godine kad su ubijena dva vojnika, da mi 12 saznamo da vojnici Oružanih snaga nemaju kolektivno osiguranje jednako kao i policijskih agencija. Cijenićemo ministra odbrane i po tome da li će konačno dopustiti javnosti uvid u javne nabavke koje trebaju postati transparentne da znamo koja firma, u čijem vlasništvu ima kakav i koliki ugovor sklopljen sa Oružanim snagama, ko proizvodi hranu, ko je dobavlja i sve ostalo. Dakle, nema razloga da to ne bude. Na koncu, ministra za ljudska prava, ko god on bude, ću cijeniti više ili manje po tome da li će jedna potpuno zanemarena društvena grupa djece rođene zbog rata konačno dvadeset i kusur godina nakon dobiti satisfakciju u tome da je prepoznata od strane institucija Bosne i Hercegovine. To su djeca čije su majke silovane i oni su nakon toga rođeni. Ne pričam ovdje o kojim vojskama se radi i koje su iz etničkih grupa majke. Za razliku od političara oni su svi zajedno u borbi za svoje dostojanstvo. I ja ću završiti, kad sam dobio ovaj dokument bilo je puno ovih diskusija koće biti koji ministar, pa su se spominjali čak i neki eksperti koje bi stranke mogle nominirat, pa raznih je kombinacija bilo, tad mi je palo na pamet, ovaj, Ćiro Blažević kad su ga pitali – šta misli da li ćemo se plasirati na jedno veliko prvenstvo? On je tad rekao – ako izaberu pravog idemo, al' sto posto će fuliti. E tako je i ovdje, odgovor na pitanje idemo li u EU, NATO, išli bi da su izabrani pravi, ali uz par izuzetaka bogami je velika fula napravljena. Hvala.
Hvala. Uvaženi zastupnik Halid Genjac, ispravka krivog navoda.
Zahvaljujem predsjedavajući. Pozdravljam sve prisutne i naravno imam potrebu da na izvjestan način reagujem zbog utiska da postoji krivo navođenje određenih momenata sa intervjua koji smo imali danas pred Komisijom. Naime, pomenuto je to pitanje referenduma u već dvije diskusije u smislu mistifikacije tog navoda u smislu određenja da je to nekakva posebna hrabrost, nekakva posebna iskrenost, pa čini mi se da ima nekog razumijevanja različitog i zato imam potrebu da reagujem, da donekle te navode pokušam korigovati. Dakle, bili smo na Komisiji, čuli smo. Druga stvar, poznavajući gospođu Turković, njeno iskustvo i njene lične stavove, ja mislim da se njen navod o referendumu može shvatiti samo i razumijevati samo na jedan način, dakle skoro sve zemlje NATO saveza, članice, skoro bez izuzetka postajale su članice nakon referenduma. Kojeg referenduma? Referenduma svih građana te države na nacionalnom državnom nivou. I poznavajući, dakle, stavove gospođe Turković i njeno iskustvo, ja jedino tako mogu razumjeti njenu, njen navod oko referenduma. Tako da nema razloga, ne vidim da je to ni neka iskrenost, ni da to ima neke pozadine, ni da je to neka mistifikacija potrebna, dakle najvjerovatnije da će se u nekoj budućnosti o tome odlučivati referendumom, kao i u svim državama, na nacionalnom nivou, referendumom svih građana. Da li će u međuvremenu situacija u društvu, odnosi politički sazreti do te mjere da donesemo neke odluke koje će rješavati pitanje, omogućiti rješavanje pitanja o NATO članstvu bez referenduma to je da vidimo. Hvala vam. 13
Hvala. Uvaženi zastupnik Dragan Mektić, ispravka krivog navoda.
Pozdravljam Vas, gospodine predsjedavajući. Uvažene kolegice i kolege poslanici, poštovani, evo da kažem tako, kandidati i vjerovatno vrlo brzo članovi novog Savjeta ministara, zaintrigirala me je jedna stvar samo koju je gospodin Halid Genjac rekao, kad je u pitanju ovaj referendum i priča o ovom referendumu, a nešto više ću se o tome osvrnuti u diskusiji, koja će biti vrlo brzo, jedna konstatacija – najvjerovatnije će biti održan referendum. Od čega to zavisi? Šta to podrazumijeva? Kako će biti najvjerovatnije održan referendum ako ne znamo ni po Ustavu, ni po bilo kom drugom zakonu ko, kad je obavezan referendum, na kom nivou se održava referendum, kako se organizuje i ko ga sprovodi? Prema tome, davati takve kvalifikacije za ovako jednu ozbiljnu stvar, po mene, je vrlo neodgovorno. Ja koliko znam da najvjerovatnije neće biti raferenduma i siguran sam da neće biti referenduma, zato što su i ova trojica što vedre i oblače [[govornik se upozorava na vrijeme]] nisu to nigdje pomenuli, ne pominje, a sve od njihove, zavisi od njihove pa onda Božije volje. Hvala.
Uvaženi zastupnik Nermin Nikšić, ispravka krivog navoda.
Zahvaljujem gospodine predsjedavajući. Ma ne mogu reći da je ispravka krivog navoda, jer ja nisam bio član, nisam bio na Komisiji, al' moram odgovoriti evo. Dakle, ja sam pročitao na portalima i u medijima ovu izjavu, meni je drago da gospodin Genjac ima tako dobre odnose sa ministricom da zna šta je ona mislila, al' dakle nije osporio, rekao je da je ispravka krivog navoda, nije osporio da je gospođa rekla da je referendum. Ja nemam tako bliske odnose, moram se držati onoga što sam vidio u medijima i postavio sam vrlo precizno pitanje – je li i to nešto što je dogovoreno mimo očiju javnosti ili je to ovako razmišljanje ministrice? Pokazaće vrijeme šta je ustvari o svemu ovome i oko Programa i oko ANP-a, pa ćemo imati prilike ovdje da razgovaramo, ali nema potrebe da ispravljamo krive navode, koji nisu krivi navodi, jer je gospođa rekla da će biti referendum.
Hvala. Uvaženi zastupnik i šef Kluba Adil Osmanović, diskusija. Izvolite.
Hvala predsjedavajući. Uvaženi potpredsjedavajući, kolegice i kolege zastupnici, članovi Vijeća ministara aktuelni, budući, želim da u ime Kluba poslanika SDA istaknem da je ovo danas svečani trenutak, Bosna i Hercegovina dobiva novi saziv Vijeća ministara. Dolaze ministri sa novom 14 energijom, novim vizijama, idejama, što je dobro za svaki posao, a naročito za vođenje ministarstava. Danas ćete položiti i svečanu izjavu i zakletvu i zakleti se da ćete prije svega poštovati Ustav države Bosne i Hercegovine i zakone ove države. Želim da kažem u ime Kluba poslanika SDA sve dok se tako budete ponašali imaćete punu podršku Kluba poslanika SDA. Bez obzira što smo mi pozicija i što ćemo danas podržati izbor Vijeća ministara budite sigurni onog momenta ako i kada primjetimo da neko od vas krši Ustav, zakone ove države, tražićemo odgovornost, ostavku ili smjenu. Neki su već u svojim diskusijama istaknuli da je prošla godina dana, a da nismo dobili novi saziv Vijeća ministara, što je tačno. Stranka demokratske akcije se zalagala i bila je spremna da što prije Bosna i Hercegovina dobije novi saziv ministara, ali mi smo i tada kao i danas bili principijelni i tražili smo, prije svega, od Predsjedništva BiH da se poštuje Ustav i zakoni ove države, u ovom slučaju prije svega Zakon o odbrani. Svjedoci ste da onog momenta kada je usvojen Program reformi od strane Predsjedništva BiH da je došlo do imenovanja predsjedavajućeg Vijeća ministara, njegove potvrde ovdje u Zastupničkom domu i evo danas do imenovanja Vijeća ministara BiH. To je bila obaveza Bosne i Hercegovine u skladu sa Zakonom o odbrani da u 2019. godini u Brisel dostavi dokument. Ono što možemo kazati, a to je da se radi o dosta dobrom dokumentu, koji je dobro odvagan, koji je domaća pamet, uz podršku ambasadora KVINTE. Kolegi Magazinoviću samo želim ukazati na jednu stvar kad je u pitanju legalizacija kanabisa. Postoje politički problemi, Ministarstvo civilnih poslova je pokušavalo da riješi to pitanje, ali ono što želim da kažem, a to je da je Zakon o sprečavanju i suzbijanju zloupotrebe opojnih droga u nadležnosti Ministarstva sigurnosti, odnosno Ministarstva bezbjednosti. To Ministarstvo treba da pokrene njegovu izmjenu, naravno prije toga da se dobije mišljenje od strane entitetskih ministarstava i Odjeljenja za zdravstvo Distrikta Brčko. Na kraju želim da u ime Kluba poslanika SDA čestitam predsjedavajućem, novim ministrima, zaželim uspješan rad, a na nama je kao poslanicima u ovom visokom Domu da vam budemo uvijek snažna podrška prilikom vašeg rada. Hvala.
Hvala. Uvaženi zastupnik Saša Magazinović, ispravka krivog navoda.
Uvaženi kolega Osmanoviću, ne sporim ja Vašu dobru volju, al' problem se ne rješava tako što probate pa kad na prvu prepreku naiđete ostavite to sa strane, problem se rješava tako što razgovarate sa ljudima, ako treba i molite ih, jer u ovoj zemlji se može mnogo toga razgovorom riješiti. Ne mora svaki problem biti politički problem. Pitanje korištenja kanabisa u medicinske svrhe nije problem ni Srba, ni Hrvata, ni Bošnjaka, ni Ostalih, nego svakog onog ko se razboli. Bolest ne bira stranke, politične, apolitične, ne bira ni ko je iz kog entiteta, ni na koji drugi način ne razdvaja ljude. Sve ono što je ovih godina bio problem i što se naglašavalo kao problem rezultat je izostanka komunikacije, jer sa svima sa kojima sam razgovarao nisam našao nikoga ko je rekao ovo ne može ili nećemo dati saglasnost. Postoje razlike u viđenju na koji način promijeniti zakon, ali niko ne kaže da Svjetska zdravstvena organizacija, odnosno njena preporuka da i mi trabamo legalizovati kanabis u medicinske svrhe nije dobra, da stav 15 Evropskog parlamenta iz januara ove godine nije dobar ili nema čovjeka koji je rekao da neće, ima samo ljudi koji su rekli ne razgovaramo. Treba razgovarati, a civilni poslovi jesu adresa zato što vi imate koordinirajuću ulogu između ostalog [[govornik se upozorava na vrijeme]] u segmentu zdravstva gdje se razgovorom može mnogo toga učiniti da se ovaj problem riješi.
Hvala. Dragan Mektić, ispravka krivog navoda. Izvolite.
Ma htio sam samo da reagujem na ovu opasku gospodina, evo još uvijek aktuelnog ministra, Adila Osmanovića kad je u pitanju korištenje ovog kanabisa u medicinske svrhe. Nisam imao namjeru, možda sam trebao to sačekat i u sklopu svoje diskusije, Ministarstvo civilnih poslova je uspostavilo i formiralo Interresornu radnu grupu koja se bavi ovim pitanjem i bavi ovim problemom i naravno da u sastavu te Interresorne radne grupe postoje i trebaju da postoje stručni ljudi koji će dati odgovor na ta pitanja, prije svega medicinska i farmaceutska struka. I nepotrebno je ovdje, potpuno bespotrebno i nije apsolutno u skladu sa ovom današnjom temom pozivati i prozivati nekoga ovdje. Završite taj posao u okviru Interresorne radne grupe, dostavite to Ministarstvu bezbjednosti, a ja vjerujem da će i sledeći ministar sve to što dobije uobziriti i niko nema, pretpostavljam i ja lično, protiv toga ništa da se kanabis koristi u medicinske svrhe.
Hvala. Uvaženi zastupnik Osmanović, ispravka krivog navoda.
Hvala predsjedavajući. Kolega Magazinoviću, Vi vrlo dobro znate da smo upravo Vi i ja imali jako dobru komunikaciju kad je u pitanju pokušaj iznalaženja rješenja da se kanabis legalizuje po pitanju upotrebe u medicinske svrhe. Vrlo dobro znate da Ministarstvo civilnih poslova to radi pola 2018. godine, cijelu 2019. godinu, uputili smo dopise prema ministarstvima nadležnim za zdravstvo u Federaciji, entitetu Republika Srpska i Brčko distrikta, Agenciji za lijekove i dobili smo od svih pozitivno mišljenje osim resornog ministarstva iz Banja Luke, komunikacija je i te kako postojala. Nisam mislio prozvati kolegu Mektića, tačno je da smo formirali Interresornu radnu grupu, ali ona predugo traje, ovo je trebalo riješiti ... odluke koju donosi Vijeće ministara, ali pošto je Magazinović prozvao ili pozvao buduću ministricu civilnih poslova, bio sam u obavezi da kažem da pitanje Zakona o sprečavanju, suzbijanju zloupotrebe opojnih droga je u nadležnosti Ministarstva bezbjednosti, ono nije u nadležnosti Ministarstva civilnih poslova. Hvala. 16
Hvala. Uvaženi zastupnik Magazinović, ispravka krivog navoda.
Žao mi je što se kolega Osmanović uopšte upleo u ovu priču, mogao je elegantno prešutiti i ne bi onda ovo ovako otvorili. Vi prvo kažete niste nadležni, a onda obrazlažete šta ste sve uradili po svojoj obavezi po ovom pitanju. Dakle, ipak jeste nadležni i ipak moja, moje očekivanje od osobe koja će Vas naslijediti nije bez utemeljenja – je li tako, je li se oko toga slažemo? Ja zaista cijenim i to sam čak par puta medijski naveo, Vaše lično opedjeljenje koje je u ovom pravcu više nego pozitivno i to nije upitno, ali bolesne ljude ne interesuje ni Osmanović, ni Mektić, ni Magazinović, njih interesuje da se ovo pitanje riješi i moja je želja da to pitanje bude riješeno bez obzira ko će od nas i koliki doprinos dati u tome. Dakle, još jednom da kažem, žao mi je što ste Vi ovo protumačili kao bilo kakav atak na Vas, ovo je samo želja da jedno veoma krupno pitanje, za mene izuzetno važno, bude konačno riješeno u Bosni i Hercegovini.
Uvaženi zastupnik Osmanović, ispravka krivog navoda.
Pa naravno, obzirom da se radi o jako osjetljivom pitanju i želim da ovdje samo istaknem, kolega Magazinoviću, ono što smo mi radili kao Ministarstvo civilnih poslova. Imaju dva načina, dva načina postoje, Vi to vrlo dobro znate. Jedan način je da odluku donese Vijeće ministara, ali prije toga mora konsenzusom donijeti odluku Komisija za borbu protiv upotrebe droga kojom predsjedava ministar civilnih poslova. Ministar zdravlja iz entiteta Republika Srpska je bio protiv toga, on insistira da se ide na promjenu zakona, tako ... a promjena zakona je daleko duži proces i procedura, ovo o čemu je govorio moj kolega Mektić. Prema tome, mi smo kao Ministarstvo civilnih poslova uradili sve sa svoje strane, održali na desetine, desetine sastanaka, ubjeđivali da se ide u tom pravcu jednom skraćenom procedurom, a zakon može potrajati, da kažemo, godinu dana, godinu i po do njegove promjene. Prema tome, dva načina postoje, izmjena zakona koja je u nadležnosti Ministarstva sigurnosti ili odluka koja je u nadležnosti Ministarstva civilnih poslova, ali mora postojati konsenzus u Komisiji za borbu protiv droga, a toga nije bilo. Hvala.
Hvala. Uvaženi zastupnik Dragan Mektić, diskusija.
Hvala predsjedavajući. Još jednom vas pozdravljam, uvažene kolegice i kolege, zakasnio sam malo na početak ove sjednice, nisam saslušao sve ove diskusije, bio sam četiri sata u Tužilaštvu BiH na ispitivanju, tako to obično bude, ovaj, kad politika uzme svoju stvar i kad politika počne da 17 dominira pravosuđem i pravosudnim institucijama, a očigledno da je to kod nas sada postalo jedno nepisano pravilo da se tako funkcioniše, ali ne bi vas opterećavao time, o tom – potom to je moj problem, diskutovaću ja dosta puta još na ovu temu i reći mnogo, mnogo važnih, bitnih i interesantnih stvari. Ne djeluje mi ovaj budući saziv nešto optimistično, nekako su, ne vidi se u njima, niti se prepoznaje, niti kakva radost, niti kakva znatiželja, niti mi su nešta posebno raspoloženi sa ovom današnjom sjednicom i s ovim našim današnjim izborom, ali evo već možda su zabrinuti zbog nekih stvari. Neki su mnogo o tome govorili već kad su bili kandidati šta će i kako će i kud će, gdje će sve gurati, a ustvari nisu još ni ušli u ministarstvo pa da zagledaju situaciju, da sagledaju posebno probleme na koje ćete tamo naići, ali evo dozvoljavam, ok pričate itd. Dozvoljavam da ima pravo svako da uveseljava narod, svako ima pravo na razonodu itd. i potrebno je to ovom narodu. Al' se ne slažem s Vama, gospodine Osmanoviću, na njima je velika odgovornost i oni će danas položiti zakletvu i ne smiju zakletvu prekršiti. Ma ko nije zakletvu prekršio, koga obavezuje zakletva u ovoj državi, pa kakvu mi demagogiju širimo ovdje, kome mi zamajavamo oči i koga mi maltretiramo, ma koja politička odgovornost je na njima? Pa je li ovo prvi Parlament sada koji ima Bosna i Hercegovina pa da pričamo o političkoj odgovornosti? Pa gdje su političke odgovornosti svih, da kažem, ovaj subjekata vlasti od kako su uspostavljene ove institucije na nivou Bosne i Hercegovine pa do sada? Ma koga mi zamlaćujemo ovdje? Pa političar su najveći problem ove države, političari su doveli ovaj narod u ovakvu situaciju i ovakvo stanje u kome se sad nalazi jadni, bijedni i osiromašeni i opljačkani narod. O kakvoj, kažem, još jednoj političkoj odgovornosti kad je od strane politike narod hiljadu puta prevaren, obmanjen i doveden u ovakvu situaciju u koju je doveden. Govorimo da je već godinu dana, nemamo vlast. Pa je li to ta politička odgovornost o kojoj mi, o kojoj se ovdje govori i o kojoj se ovdje priča. Pa zašto ovo nije moglo da bude prije godinu dana? Pa zašto vi pričate o ANP-u koji je gotov i završena stvar, a vidjećete danas u Narodnoj skupštini da ništa nije Republike Srpske, da ništa nije gotovo, da ništa nije završeno i da će čak reći da je ovo najveća mjera i najjača mjera kojom se dosad zaustavio put Bosne i Hercegovine u NATO. Pa ko laže? Evo, ajde sada nek se jave ovdje svi, nek diskutuju, pa ćete vidjeti je li ANP put u NATO ili nije. Pa zašto mi sada uopšte o tome govorimo i pričamo, zašto smo došli u takvu situaciju? Da taj ANP ima svako živ ovdje, školska ga djeca nose u ruksaku, a mi nemamo to ovdje da vidimo jel' to dokument koji je, koji znači nešta ili ne znači ništa. Pa godinu dana smo izgubili, gospodine Osmanoviću, zato što je Vaša politička koalicija govorila hoćemo ANP, a ova druga SNSD-ova govorila da neće ANP i onda je neko reterirao i Vi sad govorite da niste vi. I ja vjerujem da je SNSD reterirao, ja vjerujem, ubjeđen sam i to će se na kraju potvrditi, da je ovaj dokument, nazovite ga kako god hoćete, klasični ANP, pa čak i više od toga. Šta pominjemo mi ovdje 120 strana ANP-a, pa znate šta je urađeno iz toga, iz tog od 120 strana su samo povađeni naslovi, bez detalnog obrazlaganja. Nijedna oblast u ovom dokumentu nije preskočena. Ali ako je iko trebao imati ovaj dokument onda je to trebao imati i ovaj Parlament i posebno da smo i prije ove sjednice trebali i sa ovim dokumentom da mi ovdje razgovaramo, da vidimo ko je i šta je. Nažalost, sad ovako kako je trpiće posledice Republika Srpska, uvukla se u čitavu ovu priču, nema referenduma, kakav referendum. Čime je propisan referendum za ovakve stvari, ko će donijeti odluku o referendumu za ovakvu čitavu stvar na nivou Bosne i Hercegovine? Pa pustite tu demagogiju, pusti to zamajavanje naroda, pa narodu više smo se zgadili. Ovi političari i jedina politička odgovornost ovih političara u Bosni i Hercegovini što su se jako dobro uvezali sa kriminalom i korupcijom i jako puno grabe ovaj javni novac i uzimaju od građan. Pa od čega su građani svaki dan siromašniji, zvog čega građani iz ove države bježe? Ništa ovdje neće biti od ovih bajnih obećanja i ove čitave priče gdje smo 18 se mi ovdje fino skockali, kravatirali, utegli, zategli, jutros umili i počešljali. Ma pustite to, pa narod je sit ove priče više i ovakve demagogije koju mi ovdje danas istresamo. Kakvi nedostajući ministri se pominju ovdje ili ih nema trenutno ovdje, nisu mogli biti prisutni ili kakva je to kategorija nedostajućih ministara? Ja koliko znam jedan ministar ima problem zbog jedne koalicije, hoće ovog, hoće onog, naduravaju se, vuku, zatežu, potežu i ne zna se sad šta će biti. Koliko znam za drugoga sporna mu je srednja škola i po onoj narodnoj, kažu – da sam znao koliko je laka, ovaj, fakultet koliko je lagan završio bi i srednju školu. E tako meni liči kad je u pitanju ovaj ministar. I zato kažem, dajte što manje priče, filozofije, demagogije, mi ..., ništa nema od ove priče. Mi tonemo dalje, mi propadamo dalje, sve dok narod u ovoj državi ne uzme stvar u svoje ruke. Kad bude narod to uzeo u svoje ruke onda će biti i pravne države, onda će biti i zatvaranja, onda će lopovi odgovarat i onda će se od lopova otimati imovina. Hvala.
Hvala. Uvažene zastupnice i zastupnici, nema više prijavljenih za raspravu. Zaključujem raspravu. Molim vas da se pripremite za glasanje o potvrđivanju imenovanja ministara, zamjenika ministara i zamjenika predsjedavajućeg Vijeća ministara BiH u sastavu: 1. Bisera Turković za ministricu vanjskih poslova; 2. Staša Košarac za ministra vanjske trgovine i ekonomskih odnosa; 3. Vjekoslav Bevanda ministar finansija i trezora; 4. Vojin Mitrović ministar komunikacija i prometa; 5. Ankica Gudeljević ministrica civilnih poslova; 6. Josip Grubeša ministar pravde; 7. Fahrudin Radončić ministar sigurnosti; 8. Sifet Podžić ministar odbrane. Ka i za potvrđivanje imenovanja zamjenike ministara u Vijeću ministara BiH, sledećim redosljedom: 1. Josip Brkić zamjenik ministra vanjskih poslova; 2. Ljiljana Lovrić zamjenica ministra vanjske trgovine i ekonomskih odnosa; 3. Hazim Rančić zamjenik ministra finansija i trezora; 4. Nedžad Branković zamjenik ministra komunikacija i prometa; 5. Siniša Ilić zamjenik ministra civilnih poslova; 6. Dževad Mahmutović zamjenik ministra za ljudska prava i izbjeglice; 7. Nezir Pivić zamjenik ministra pravde; 8. Mijo Krešić zamjenik ministra odbrane; 9. Mirko Okolić zamjenik ministra odbrane. Te za potvrđivanje, imenovanje Bisere Turković, Vjekoslava Bevande kao zamjenika predsjedavajućeg Vijeća ministara BiH, gospodine Tegeltije. 19 Molim da se izjasnite. Hvala vam najljepša. Dakle, od prisutnih 38 – za 29, protiv 8, 1 suzdržan. Imamo opću, imamo entitetsku većinu, čime konstatujem da smo potvrdili imenovanje ministara, zamjenika ministara i zamjenika predsjedavajućeg Vijeća ministara BiH. Sada pozivam predsjedavajućeg Vijeća ministara BiH, ministre, zamjenike ministara i zamjenike predsjedavajućeg Vijeća ministara da daju svečanu izjavu. Jesmo li spremni? Molim vas da svi ustanete. Molim vas da, članove Vijeća ministara da ponavljaju zakletvu za mnom. /DAVANJE SVEČANE IZJAVE/ Obavezujem se VIJEĆE MINISTARA BiH Obavezujem se